Oikeudet ja velvollisuudet

Tiedätkö sinä omat perusoikeutesi? Niitä ovat esimerkiksi oikeus turvallisuuteen, mielipiteen ilmaisemiseen sekä yksityisyyteen. Nuoren oikeudet riippuvat usein myös siitä, minkä ikäinen nuori on.

Oikeuksien kanssa tulee myös velvollisuuksia. Esimerkiksi oikeus koulutukseen tarkoittaa, että lapsilla on oppivelvollisuus. Oikeus ajattelunvapauteen tarkoittaa, että itsellä on velvollisuus kunnioittaa toisten näkemyksiä. Aina ei siis kannata kiinnittää huomiota siihen mitä saa itse tehdä, vaan miettiä miten kohdella toisia kunnioittavasti.

Yksi miesten velvollisuus on asevelvollisuuden suorittaminen. Asevelvollisuuden voi suorittaa käymällä armeijan tai korvaamalla se siviilipalveluksella.

Kaikkien velvollisuus on noudattaa lakia. Joskus nuoret kuitenkin tekevät rikoksia tai joutuvat rikoksen uhriksi. Tällöin on hyvä tietää, miten rikosprosessi etenee ja mistä voi saada apua.